**Økt etterlevelse i innrapporteringen av kryptoeiendeler**

Stadig flere rapporterer inn at de eier kryptoeiendeler, viser ferske tall fra Skatteetaten. I fremtiden vil Skatteetaten kunne få disse opplysningene fra bransjeaktørene.

Norske skattepliktige satt i 2023 på kryptoeiendeler for vel 17,3 milliarder kroner, ifølge tall fra skatteoppgjøret som ble gjort kjent denne måneden. Det er mer enn en dobling fra 8,2 milliarder kroner i kryptoformue året før.

54.000 personer rapporterte i fjor inn at de eide kryptoeiendeler i skattemeldingen. De siste årene er det gjennomført flere tiltak som veiledning og kontroller for å få eiere til å føre disse eiendelene opp i skattemeldingen. Etterlevelsen på innrapporteringen har økt fra vel 15.000 i 2020 til mer enn det tredobbelte i fjor.

- Etterlevelsen er i bedring over tid, men det er fortsatt for mange som ikke rapporterer inn kryptoeiendeler, slik de skal. Husk at du har mulighet til å endre opplysningene og levere skattemeldingen på nytt i tre år etter innleveringsfristen dersom du har noe å rette opp, sier skattedirektør Nina Schanke Funnemark.

Hvis du ikke innrapporterer kryptoeiendelene dine, risikerer du tilleggsskatt eller i de alvorligste tilfellene politianmeldelse.

Vil motta flere opplysninger

Fra 2026 kan de som driver veksling- og oppbevaringstjenester med kryptoeiendeler få rapporteringsplikt til Skatteetaten, såkalt tredjepartsrapportering.

Finansdepartementet sendte tidligere denne måneden ut på høring et forslag om at norske tjenestetilbydere i fremtiden må sende inn opplysninger om kryptoeiendeler som utenlandske og norske skattepliktige eier til Skatteetaten.

Norge vil utveksle opplysninger med utenlandske skattemyndigheter og vil motta opplysninger om norske skattepliktige som bruker veksling- og oppbevaringstjenester i andre land.

- Skatteetaten er veldig fornøyd med at vi snart kan få på plass automatisk informasjonsutveksling om kryptoeiendeler mellom en rekke land. Vi mottar allerede finansopplysninger fra andre land om personer som er skattepliktige til Norge, og med dette arbeidet vil vi ta et nytt stort steg mot riktig beskatning av utenlandske verdier, sier skattedirektøren.

Kan utføre målrettede kontroller mot de som unndrar skatt

Automatisk informasjonsutveksling om kryptoeiendeler mellom landene krever regelverksutvikling i hvert enkelt land, og høringen er et viktig steg videre. I høringen foreslås det at lovendringene trer i kraft 1. januar 2026 med første rapportering til skattemyndighetene i 2027. På sikt håper Skatteetaten å få på plass delvis forhåndsutfylling av kryptoeiendeler i skattemeldingen, og Skatteetaten har etablert en egen gruppe på tvers av hele etaten som jobber med krypto.

– Informasjonsutveksling om kryptoeiendeler vil kunne bidra til at enda flere nordmenn får bedre hjelp til å melde fra om sine verdier, og det gir oss bedre muligheter til å utføre målrettede kontroller mot dem som ønsker å unndra skatt, sier skattedirektør Nina Schanke Funnemark.

**Dette viser tallene fra skattemeldingen 2023:**

Vel 54.000 personer rapporterte at de eide kryptoeiendeler i 2023. 48.150 personer rapporterte at de eide kryptoeiendeler i 2022.

Rapportert inntekt var på 2,5 milliarder kroner i 2023 mot 3,3 milliarder kroner året før.

Rapportert formue var på 17,3 milliarder kroner i 2023 mot 8,2 milliarder kroner året før.

Rapportert fradrag var på 2,1 milliarder kroner mot 3,6 milliarder kroner året før.

**Slik rapporterer du inn kryptoeiendeler**

Har du gevinst, inntekt, formue eller tap i kryptoeiendeler som for eksempel kryptovaluta eller NFT, må du selv oppgi det i skattemeldingen. Slik gjør du det: [Virtuelle eiendeler (kryptovaluta med mer)](https://eur04.safelinks.protection.outlook.com/?url=https%3A%2F%2Fwww.skatteetaten.no%2Fperson%2Fskatt%2Fhjelp-til-riktig-skatt%2Faksjer-og-verdipapirer%2Fom%2Fvirtuell-valuta%2F%3Fgclid%3DCj0KCQjw3eeXBhD7ARIsAHjssr9BZN-AUzGqYuFlpnscXCAuaHHPofizBIRQ7sTIsPeRxrccVHZ5WGkaAr_WEALw_wcB&data=05%7C01%7CMadsKvernen.Kleppe%40skatteetaten.no%7Cd3c47d6ae3504972aad108dbf0b134ac%7Cc9b0d3b5c0354c088136760ae8c28600%7C0%7C0%7C638368416105203676%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=QahihiQJM4EOuQpvT2IZJPME%2FSnOLyHa16K2s%2BSZstI%3D&reserved=0)Hvis du har solgt kryptoeiendeler med tap kan du få fradrag for det, men du må kunne dokumentere både inngangsverdien og salgsprisen så godt som mulig med for eksempel informasjon fra kryptobørsene. Her kan du lese mer om både skattereglene og blant annet tap ved svindel: [Skatteregler - Virtuelle eiendeler - Skatteetaten](https://eur04.safelinks.protection.outlook.com/?url=https%3A%2F%2Fwww.skatteetaten.no%2Fperson%2Fskatt%2Fhjelp-til-riktig-skatt%2Faksjer-og-verdipapirer%2Fom%2Fvirtuell-valuta%2Fskatteregler---virtuell-valuta%2F&data=05%7C01%7CMadsKvernen.Kleppe%40skatteetaten.no%7Cd3c47d6ae3504972aad108dbf0b134ac%7Cc9b0d3b5c0354c088136760ae8c28600%7C0%7C0%7C638368416105217720%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=ge4UHVI9VA9S3oWR0E2Cd5O%2F7OFPPqc8qGrXEca6Qg8%3D&reserved=0)

Det er viktig å passe på at det samlede resultat for alle transaksjoner totalt er meldt inn (gevinst/tap) – ikke bare totalt hvor mye kryptoeiendeler man eier.

I tre år etter innleveringsfristen har du mulighet til å endre opplysningene og levere skattemeldingen på nytt. Slik gjør du det: [Endringsmelding for formues- og inntektsskatt for personlige skattepliktige - Skatteetaten](https://eur04.safelinks.protection.outlook.com/?url=https%3A%2F%2Fwww.skatteetaten.no%2Fskjema%2Fendringsmelding%2F&data=05%7C01%7CMadsKvernen.Kleppe%40skatteetaten.no%7Cd3c47d6ae3504972aad108dbf0b134ac%7Cc9b0d3b5c0354c088136760ae8c28600%7C0%7C0%7C638368416105228684%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=QtNLvR8qG1sxvAQQEQpPui%2FBbGWpbaN1R6%2FnoIGgpcw%3D&reserved=0)